WASHINGTON. Medzinárodný menový fond (MMF) v stredu schválil pôžičku pre Island v sume 2,1 miliardy dolárov (50,5 miliardy SKK). Záchranný balíček má pomôcť stabilizovať finančnú situáciu v ostrovnom štáte, ktorú menový fond označil za "bankovú krízu mimoriadnych rozmerov".
Núdzové opatrenie je členené tak, aby Island mohol okamžite čerpať zhruba 827 miliónov dolárov (19,9 miliardy SKK) a zvyšok počas dvoch rokov v ôsmich splátkach po 155 miliónov USD (3,7 miliardy SKK).
Island naliehavo očakával pomoc po tom, čo globálna finančná kríza vyvolala kolaps troch jeho najväčších bánk a rapídne oslabenie islandskej koruny.
Menový fond predpovedá, že ekonomika štátu bude ťažko postihnutá a hrubý domáci produkt v budúcom roku klesne o 9,6 percent. V tomto roku sa očakáva rast HDP o 1,6 percenta. Nezamestnanosť na Islande podľa odhadov vzrastie v roku 2009 štvornásobne na úroveň 5,7 percenta.
Island podľa MMF zostane vo "vážnej recesii" do roku 2010, pozitívne trendy by sa mali prejaviť od ďalšieho roku. Dlhodobé perspektívy rastu sú priaznivé, uviedol fond.
Ostrovný štát sa s MMF dohodol na úvere už skôr, jeho realizáciu však odložili spory Islandu s Veľkou Britániou, ktorá žiadala, aby sa najprv vyplatili vklady britských občanov uložené v skrachovaných islandských bankách.
Zdroj: Reuters